ПРОЕКТ

**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**Д О К Л А Д**

**OТ**

**ВИОЛЕТА КОРИТАРОВА-КАСАБОВА**

**МИНИСТЪР НА РЕГИОНАЛНОТО РАЗВИТИЕ И БЛАГОУСТРОЙСТВОТО**

**Относно: Проект на Решение на Министерския съвет за одобряване на проект на Закона за водоснабдяването и канализацията**

**УВАЖАЕМИ ГОСПОДИН МИНИСТЪР - ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане от Министерския съвет проект на Решение на Министерския съвет за одобряване на проект на Закон за водоснабдяването и канализацията (ЗВиК).

С настоящия проект на Закон за водоснабдяването и канализацията се създава единна уредба, събрана на едно място, която цели да обхване и подобри цялостната нормативна база, регламентираща дейностите в отрасъл водоснабдяване и канализация в Република България.

Проектът на Закон за водоснабдяването и канализацията е изготвен през септември 2022 г. от работна група, сформирана със заповед на министъра на регионалното развитие и благоустройството. Запазени са поставените цели във варианта на законопроект от 2020 г. (публикуван и за обществено обсъждане).

Проектът е прецизиран в съответствие с изискванията на Националния план за възстановяване и устойчивост (НПВУ), а именно:

- да се въведе отделяне на регулирането на ВиК услугите в самостоятелен субект;

- да се въведе нова структура на цените на ВиК услугите, базирана на гарантиране на минималните разходи за ползване на системите и потребените услуги;

- да се регламентира ролята на Българския ВиК холдинг;

- да се прецизират ролите и функциите на заинтересованите страни;

- да се създадат предпоставки за консолидация при стопанисването, експлоатация на ВиК системите и предоставянето на ВиК услугите.

В допълнение, съгласно т. 208 от Приложение към Решение за изпълнение на Съвета за одобряване на оценката на плана за възстановяване и устойчивост на България, със Закона за водоснабдяването и канализацията трябва да се уточнят механизмите за определяне на тарифите и да се гарантира разходно ориентирано ценообразуване за ползването на системите и на услугите, като същевременно се гарантира и финансовата устойчивост на операторите. Със закона трябва да се предвидят условията за консолидиране при предоставянето на водоснабдителни и канализационни услуги. С него трябва да бъдат въведени еднакви условия за цялата държава по отношение на критериите за качество и ефективност на услугите, които трябва да бъдат изпълнени от ВиК операторите в определените в закона срокове. Качеството на водоснабдителните и канализационните услуги трябва да се наблюдава от независим регулатор, чиито роли и отговорности се определят в закона.

На основание чл. 26, ал. 3 и 4 от Закона за нормативните актове, проектът на Закон за водоснабдяването и канализацията и съпътстващата го документация са публикувани за обществено обсъждане в периодите 30.11.2022-14.12.2022 г., 11.04.2023-11.05.2023 г. и 10.06.2024 г.–10.07.2024 г. на интернет страницата на Министерството на регионалното развитие и благоустройството, както и на Портала за обществени консултации. Преписката е оформена съгласно изискванията на чл. 35 от Устройствения правилник на Министерския съвет и на неговата администрация. Взети са под внимание всички относими коментари и становища получени в периодите на обществени обсъждания и съгласувания с министерства и заинтересовани страни, както и настъпилите промени в отрасъла и нормативната уредба в периода от 2020 г. до настоящия момент.

В проекта на новия закон са разписани в един акт както правилата и правомощията, свързани с политиките и управлението на отрасъл ВиК, включително планирането и изграждането, така и изискванията към дейностите по стопанисването, поддържането и експлоатацията на ВиК системите и предоставянето на ВиК услуги на потребителите. С цел да не се допуска използване на еднакви термини по отношение на различните елементи на ВиК системите се уеднаквява понятийният апарат.

Уредбата на законопроекта е систематизирана в тринадесет глави, в част от които са предвидени раздели с цел обособяване и по-добра организация на материята.

В глава първа „Общи положения“ са изведени основните акценти на уредбата, като е посочена целта на закона за устойчиво развитие на отрасъл водоснабдяване и канализация:

1. за опазване здравето на населението;

2. за съхраняване и опазване на водата като природен ресурс;

3. за постигане на съответствие с директивите на Европейския съюз в областта на питейните води, отвеждането и пречистването на отпадъчните води;

4. развитието и поддържането на ВиК системите.

При водоснабдителните и канализационните услуги е обективирано спазване на принципите за достъпност, надеждност, сигурност, повишаване на тяхното качество и ефективност, баланс между цените и покупателните възможности на населението. изведен е принципът за приоритетност на осигуряването и доставката на вода за питейно-битови цели.

За целите на управлението, планирането, изграждането и експлоатацията на ВиК системите и за предоставянето на ВиК услуги, територията на страната се разделя на 28 обособени територии, които съвпадат с административните области съобразно административно-териториалното устройство на страната. Обединяването на обособените територии на принципа една област, една асоциация по ВиК, един ВиК оператор е с цел повишаване на ефективността чрез икономия от мащаба при управлението на ВиК отрасъла.

Глава втора „Органи и управление“ има основна цел да уреди институционалната рамка на отрасъл ВиК, като разпише основните органи, техните правомощия и сфери на дейност. За да се подчертае ролята на независимия регулатор, в тази глава не се включва регулаторният орган, а неговите правомощия и компетентности са представени отделно в главата за регулиране на ВиК услугите.

В първия раздел са систематизирани органите, определящи и провеждащи държавната и общинската политика на управление – министърът на регионалното развитие и благоустройството, областните управители, общинските съвети и кметовете на общини.

Регламентирани са правомощията на министъра на регионалното развитие и благоустройството (чл. 10б, ал. 1, т. 6 и ал. 3 от ЗВ), както и в качеството му на орган, упражняващ правата на държавата в търговските дружества - ВиК оператори, в които държавата е едноличен собственик на капитала, в търговските дружества - ВиК оператори, с държавно участие в капитала и в публичното предприятие, в което държавата е едноличен собственик на капитала.

На следващо място в самостоятелен раздел са разписани основните правила, характеристики и правомощия на особените публични органи за управление на отрасъла, каквито са асоциациите по ВиК, създадени по силата на Закона за водите (ЗВ), респективно на този закон, аналогично на досегашната уредба на чл. 198в и 198е от ЗВ. За детайлизиране на уредбата е предвидено приемането на правилник за устройството и дейността на асоциациите по ВиК, какъвто е и досегашният подход на чл. 198е, ал. 7 от ЗВ.

В глава трета „Водоснабдителни и канализационни системи“ се уреждат собствеността, обхватът и управлението, както и законовите правила за планирането и изграждането на ВиК системите.

Уредено е правото на собственост върху ВиК активите, като изрично са посочени обектите на публичната и частната държавна собственост, публичната и частната общинска собственост и частната собственост на физически и юридически лица. При определянето на обектите на правото на собственост е използван като водещ критерий предназначението им - за трайно задоволяване на обществени потребности от национално значение (за територията на повече от една община) или за задоволяване на обществени потребности от местно значение (за територията само на една община).

В глава трета са включени и разпоредби за законово разрешаване на проблемите, свързани с изграждането на улични водопроводни и канализационни мрежи за водоснабдяването на промишлени, курортни и вилни зони на населените места, както и в границите на селищни образувания.

В глава четвърта „Водоснабдителни и канализационни услуги“ се съдържа основната уредба на ВиК дейностите, свързани със стопанисването, поддържането и експлоатацията на ВиК системите и предоставянето на ВиК услугите.

В глава четвърта в отделен раздел се регламентира упражняването правата на държавата във ВиК операторите с държавно участие в капитала от министъра на регионалното развитие и благоустройството или от публичното предприятие, с едноличен собственик на капитала държавата, представлявана от министъра на регионалното развитие и благоустройството.

Предвидено е възлагането на дейностите по стопанисване, поддържане и експлоатация на публичната ВиК инфраструктура и предоставянето на ВиК услугите от ВиК оператори да се извършва по реда на специалния закон със сключване на договори между публичните собственици чрез Асоциацията по ВиК и ВиК оператора.

Изискванията за сключването, съдържанието, измененията и прекратяването на договорите с ВиК операторите, определянето на максимално допустим законов срок за тяхното действие и свързаните с това правила са обособени в отделен раздел. Що се отнася до сега действащите договори е предвидена възможност за удължаването на техния срок. По отношение възлагането и изпълнението на дейностите по стопанисване, поддържане и експлоатация на ВиК системите от ВиК операторите досегашният подход е запазен, но осъвременен и подобрен.

В глава пета „Регулиране на водоснабдителните и канализационните услуги“ е предвидено да се създаде нов самостоятелен орган за регулиране на ВиК услугите, като независим специализиран държавен орган, който се избира и отчита пред Народното събрание. Регламентира се състав, мандат на комисията, изисквания, на които следва да отговаря всеки един член, както и правомощията ѝ като регулаторен орган. Регламентира се регулаторната функция на комисията, която освен регулиране качеството на ВиК услугите, следва да утвърждава цените им, да одобрява бизнес плановете на ВиК операторите, както и да упражнява контрол и да налага санкции. Осъществявайки своите регулаторни функции комисията следва да спазва принципите за всеобщ достъп, социална поносимост и икономическа обоснованост на цените на ВиК услугите и т.н. Акцентира се върху публичност в работата на регулаторния орган, като същият следва до 31 май да отчита дейността си за предходната година пред Народното събрание, както и да информира обществото за извършени проверки, утвърдени цени на ВиК услугите и други.

С тази глава в отделни раздели се определя редът, по който ще се осъществява регулирането на качеството на ВиК услугите и регулирането на цените им. Конкретно по отношение на качеството са определени единни условия и изисквания за качеството на ВиК услугите, чрез основни показатели за качество и ефективност, групирани по видове услуги. Редът за отчитане и контрол на показателите за качество се определя с наредба, приета от Министерския съвет по предложение на комисията. В раздела за качеството е нормативно залегнало и изискването за разработване от страна на ВиК операторите на бизнес планове за срок от 5 години, които регулаторният орган следва да одобрява.

В рамките на раздела за регулиране на цените на ВиК услугите се посочват основните методи, по които ще се осъществява регулирането на цените – „Норма на възвръщаемост на капитала“ („разходи плюс“) или „Горна граница на цени“ или „Горна граница на приходи“. Регламентирано е комисията да определя социална поносимост на цената на ВиК услугите за съответната административна област, както и целева норма на възвращаемост. По отношение на ценообразуването следва да бъде спазен принципът на единна цена на услугите по видове услуги на обособена територия, като правилата за формирането на цените, отразяващи структурата на разходите, редът за внасяне на предложенията за цените и за утвърждаването им, както и редът за предоставяне на информация се определят с наредба, приета от Министерския съвет по предложение на комисията.

В последния раздел на глава пета - „Общи условия за предоставяне на ВиК услугите на потребителите“ са посочени законовите изисквания към общите условия за предоставяне на ВиК услуги на потребителите, като е определен обхватът на задължителното им съдържание. В законопроекта е предвидено те да се разработват от ВиК операторите и да се одобряват от комисията.

В глава шеста „Контрол“ са разписани контролните правомощия на регулаторния орган, на асоциациите по ВиК, както и изискването ВиК операторите да упражняват постоянен вътрешен контрол върху изпълнението на бизнес програмите си.

Глава седма „Финансиране“ урежда въпросите за финансирането на отрасъл ВиК, като основни възможности за това извън финансирането през цените на ВиК услугите са средства от държавния бюджет, общинските бюджети, от публичното предприятие по смисъла на Закона за публичните предприятия, с едноличен собственик на капитала държавата, представлявана от министъра на регионалното развитие и благоустройството и средства от Европейските фондове и програми.

В глава осма „Информационни системи за ВиК услуги и ВиК инфраструктура“ е уредбата на единната информационна система за ВиК услугите и на регистъра на асоциациите по ВиК и на ВиК операторите, които целят осигуряването на публичност и прозрачност при осъществяване на дейността по предоставяне на ВиК услуги. За тяхното създаване и поддържане отговаря Министерството на регионалното развитие и благоустройството. Специализираната информационната система за ВиК инфраструктурата е част от информационната система по чл. 176, ал. 1, т.2 от Закона за водите.

Глава девета „Намаляване на общите загуби на вода“ въвежда в законодателството изискванията на Директива (ЕС) 2020/2184 на Европейския парламент и на Съвета от 16 Декември 2020 година относно качеството на водата, предназначена за консумация от човека, за подобряване на контрола на течовете и планиране и изпълнение на мерки за намаляването им, като регламентира задълженията на ВиК операторите, комисията и министерството на регионалното развитие и благоустройството.

Глава десета „Индивидуални и други подходящи системи за отвеждане и пречистване на отпадъчни води“ въвежда в законодателството възможността за използване на индивидуални системи, съгласно член 3 от Директива 91/271/ЕИО на Съвета от 21 май 1991 г. за пречистване на градските отпадъчни води (ОВ L 135, 30.05.1991 г.), като алтернативно решение на централизираните системи за събиране на отпадъчните води.

В глава единадесета „Защита на водоснабдителната и канализационната инфраструктура при бедствия. Управление на водоснабдителните и канализационните системи в условията на промени в климата“ се регламентират различен тип превантивни действия, в случай на необходимост и бедствено положение.

В глава дванадесета „Отговорност на потребителите и ред за решаване на спорове“ са регламентирани задълженията на потребителите за заплащане на предоставените им ВиК услуги, за опазване на ВиК системите, както и редът за решаване на спорове.

Глава тринадесета „Административнонаказателна отговорност“ извежда процедурите за осъществяване на административнонаказателна отговорност, както и редът за решаване на спорове.

В допълнителните разпоредби на проектозакона са предложени легални дефиниции на понятията, ползвани в него, с цел осигуряване на неговото правилно разбиране, тълкуване и прилагане.

С преходните и заключителни разпоредби са предложени промени в закони, засегнати от този законопроект, с оглед постигане на синхрон, непротиворечивост и свързаност на уредбите, сред които е отмяната на ЗРВКУ, съществени промени в Закона за водите чрез отпадането на редица разпоредби, включително на цялата глава 11а от същия, редактирането и позоваването към новия закон в случаите на препратки, както и промени с правно-технически характер в други свързани закони. Регламентирани са процедури по отношение на структурирането на комисията за регулиране на ВиК услугите, запазвайки изградения експертен капацитет, като е определен ред за преминаване на експерти и служители от Комисията за енергийно и водно регулиране към новата комисия.

Предложени са необходимите изменения в Закона за устройство на територията, Закона за енергетиката, Закона за държавната собственост, Закона за общинската собственост, Закона за управление на етажната собственост, Закона за горите и др.

В проекта за закон не се предвижда приемането на правилник за прилагането му.

Законопроектът е в съответствие с правото на Европейския съюз, отговаря на приложимите директиви към урежданата материя, като при неговото изготвяне са въведени изисквания на Директива 2020/2184 на Европейския парламент и на съвета от 16 декември 2020 година, относно качеството на водата, предназначена за консумация от човека и Директива 91/271/ЕИО на Съвета от 21 май 1991 г. за пречистване на градските отпадъчни води, за което са приложени справки.

Предложеният проект на акт води до въздействие върху държавния бюджет, поради което е приложена финансова обосновка по Приложение № 2.1. към чл. 35, ал. 1, т. 4, буква „a“ от Устройствения правилник на Министерския съвет и на неговата администрация.

Проектът на ЗВиК е съгласуван в съответствие с разпоредбите на чл. 32 от Устройствения правилник на Министерския съвет и на неговата администрация.

Направените бележки и предложения са отразени съгласно приложената към доклада справка.

**УВАЖАЕМИ ГОСПОДИН МИНИСТЪР - ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Предвид изложеното и на основание чл. 8, ал. 4, т. 1 от Устройствения правилник на Министерския съвет и на неговата администрация, предлагам Министерският съвет да приеме предложения проект на Решение на Министерския съвет за одобряване на проект на Закон за водоснабдяването и канализацията.

**Приложения:**

1. Проект на Решение на Министерския съвет;
2. Проект на Закон за водоснабдяването и канализацията;
3. Мотиви към проекта на Закон за водоснабдяването и канализацията;
4. Финансова обосновка, одобрена от министъра на финансите;
5. Проект на съобщение за средствата за масово осведомяване;
6. Цялостна предварителна оценка на въздействието;
7. Становища на дирекция „Модернизация на администрацията“ - вх. № 03-01-212-[3]/21.11.2022 г. и вх.№ 03-01-212-[1]/24.10.2022 г.;
8. Таблица за отразяване на становищата от съгласувателната процедура;
9. Съгласувателни писма;
10. Таблица за отразяване на становищата, постъпили в процедурата по обществени консултации;
11. Таблица за съответствие на Директива (ЕС) 2020/2184 на Европейския парламент и на Съвета от 16 декември 2020 година, относно качеството на водата, предназначена за консумация от човека;
12. Таблица за съответствие на Директива 91/271/ЕИО на Съвета от 21 май 1991 г. за пречистване на градските отпадъчни води.

**МИНИСТЪР:**

**ВИОЛЕТА КОРИТАРОВА-КАСАБОВА**